《感情效渊明体》
宋代·姜特立

人生百年中，长为子孙忧。
人生百年后，死生两悠悠。
流传至曾玄，恩家竟何许。
孤坟千万禩，莫适谁为主。
嗟哉世间人，小黠而大痴。
惜衣仍忍寒，省口仍忍饥。
一朝大化尽，未免世俗嗤。
存者且偷生，逝者归无期。
眼前一樽酒，劝君且重持。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。